CELEX: 
Language: hu
Date: 2018-07-09 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 639/2014/EU felhatalmazáson alapuló rendeletnek az 1307/2013/EU európai parlamenti és tanácsi rendelet által meghatározott, az éghajlat és a környezet szempontjából előnyös gyakorlatokra vonatkozó egyes rendelkezései tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A környezetbarátabbá válást ösztönző támogatások az uniós tagállamok közvetlen kifizetésekre vonatkozó éves felső összeghatárának 30 százalékát teszik ki. E közvetlen kifizetéseket támogatható hektáronkénti éves támogatás formájában nyújtják annak függvényében, hogy a mezőgazdasági termelők tiszteletben tartanak-e három – az éghajlat és a környezet szempontjából előnyös – egyszerű, általános, szerződésen kívüli éves tevékenységet. Ezek az 1307/2013/EU rendeletben (a továbbiakban: alaprendelet) meghatározott, az éghajlat és a környezet szempontjából előnyös mezőgazdasági gyakorlatok a következők: a szántóterület 5 %-át kitevő ökológiai jelentőségű terület, a növénytermesztés diverzifikálása és az állandó gyepterületek fenntartása, ezen belül a környezeti szempontból érzékenynek számító állandó gyepterületek védelme. Bizonyos esetekben a mezőgazdasági termelők a standard gyakorlatok alternatíváiként az alaprendeletben is meghatározott egyenértékű gyakorlatokat alkalmazhatnak. A legutóbb az (EU) 2017/1155 felhatalmazáson alapuló rendelettel módosított 639/2014/EU felhatalmazáson alapuló bizottsági rendelet (a továbbiakban: felhatalmazáson alapuló rendelet) meghatározza és kiegészíti az éghajlat és a környezet szempontjából előnyös gyakorlatokra vonatkozó egyes műszaki paramétereket, meghatározásokat és módszereket. 
            
            
               Ez a jogi aktus a felhatalmazáson alapuló rendeletben szereplő, az éghajlat és a környezet szempontjából előnyös gyakorlatokra vonatkozó rendelkezések számos módosítását tartalmazza. Legutóbb az (EU) 2017/2393 rendelet (a továbbiakban: salátarendelet) módosította az alaprendeletben az éghajlat és a környezet szempontjából előnyös gyakorlatokra vonatkozó rendelkezéseket. 
            
            
               Külön került kidolgozásra egy másik olyan jogi aktus, amely a felhatalmazáson alapuló rendeletnek a salátarendeletből eredő, az éghajlat és a környezet szempontjából előnyös gyakorlatokra vonatkozó elemeitől eltérő módosításait tartalmazza.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A tervezetet a közvetlen kifizetésekkel foglalkozó szakértői csoport 2017. december 14-én és 2018. január 23-án tartott üléseinek keretében mutatták be a tagállamoknak. A Bizottság szolgálatai több kérdést tisztáztak, és válaszoltak a szakértők által feltett kérdésekre. A tervezetet ezt követően az üléseken tett vagy írásban benyújtott szakértői észrevételek fényében finomították. 
            
            
               E jogi aktus tervezeteit a szakértői csoport találkozóinak összehívásakor a Bizottság eljuttatta az Európai Parlamentnek és a Tanácsnak is.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Állandó gyepterületek
            
            
               A felhatalmazáson alapuló rendelet 43. cikkének (3) bekezdése felsorolja a területen végbemenő lehetséges változásokat, például az ökológiai termelés terén bekövetkező azon változásokat, amelyek nyomán a tagállamoknak ki kell igazítaniuk az állandó gyepterület-referenciaarányt, ha ezek a fejlemények jelentősen befolyásolják az arány alakulását. A salátarendelet három olyan lehetőséget vezetett be, amelyek lehetővé teszik az állandó gyepterület alkalmazási körének tagállamok általi kiigazítását: csak azon legelők figyelembevétele, amelyeket az előző 5 évben nem szántottak fel; bizonyos fajok, például takarmányt előállító cserjék vagy fák által lefedett területek figyelembevétele, feltéve, hogy a gyepterület marad túlsúlyban; a legeltetésre alkalmas olyan földterületek figyelembevétele, ahol a gyep ugyan nincs túlsúlyban, de a terület befolyásolhatja az állandó gyepterület referenciaterületnek tekintett nagyságát, ami jelentősen befolyásolja az arányt. Ezért a Bizottság ezekkel a konkrét esetekkel ki kívánja egészíteni a cikkben szereplő felsorolást. 
            
            
               A felhatalmazáson alapuló rendelet 44. cikkének (1) bekezdése szabályokat állapít meg a mezőgazdasági termelők számára az állandó gyepterület más felhasználási célokra történő átalakítására vonatkozó választható (tagállami) engedélyezési rendszer tekintetében. Jelenleg magában foglalja azt a feltételt, amely szerint átalakítás esetén megegyező hektárszámú másik területet kell állandó gyepterületként létrehozni, és az az átalakítás első napjától kezdve állandó gyepterületnek tekintendő. A Bizottság javasolja e rendelkezés kiterjesztését az állandó gyepterület ugyanazon parcellán történő helyreállítására is, amennyiben a tagállamok a szántás kritériumát alkalmazzák (lásd fent). 
            
            
               Ökológiai jelentőségű terület
            
            
               A salátarendelet három újabb féle ökológiai jelentőségű területet vezetett be a már megállapítottakon kívül. Az 1307/2013/EU rendelet (45) preambulumbekezdése hangsúlyozza annak fontosságát, hogy az ökológiai jelentőségű területeket következetesen kell kialakítani. Ezért javasolt tisztázni az ökológiai jelentőségű területek új és régi típusai közötti kapcsolatot a gazdálkodási feltételek tekintetében.
            
            
               Az ökológiai jelentőségű területek egyik új típusa a mézelő növényekkel borított parlagon hagyott terület, amelyhez a meglévő ökológiai jelentőségű területénél magasabb súlyozási tényezőt rendeltek. A Bizottság javasolja, hogy a felhatalmazáson alapuló rendelet 45. cikkének (2) bekezdése módosításával tisztázzák a két típus közötti különbségtételt.
            
            
               A két típus közötti különbség a mézelő növények általi lefedettségből áll. Mivel a mézelő növényekkel borított parlagon hagyott terület a parlagon hagyott földterület jelenleg különálló típusa részét képezi, a parlagon hagyott földterületekre vonatkozóan meglévő gazdálkodási követelmények, különösen a termelési tilalomra vonatkozó követelmény, a tagállamok által meghatározandó minimális időtartam és a növényvédő szerek használatának tilalma a mézelő növényekkel borított parlagon hagyott terület esetében is alkalmazandó. Ezen túlmenően a parlagon hagyott földterület új, növényekkel bevetett típusának bevezetésével járó kétségek eloszlatása érdekében, tekintettel az ökológiai jelentőségű területek biológiai sokféleségre vonatkozó célkitűzésére, javasolt tisztázni, hogy a termelési tilalomra vonatkozó követelménynek megfelelően az ilyen területek nem tartalmazhatnak olyan területeket, amelyek rendes körülmények között betakarítás céljával művelhetők.
            
            
               Annak érdekében, hogy a parlagon hagyott földterület két típusa között különbséget lehessen tenni, és hogy a mezőgazdasági termelők bizonyosak lehessenek a mézelő növényekkel borított parlagon hagyott terület elfogadható lefedettségét illetően, a Bizottság javasolja, hogy a tagállamok állítsanak össze egy listát azokról a fajokról, amelyeket e parlagon hagyott földterületeken el lehet vetni. Javasolt továbbá az idegenhonos inváziós fajok kizárása e jegyzékből. A tagállamoknak lehetőséget kell biztosítani arra, hogy döntést hozzanak a vonatkozó kiegészítő gazdálkodási követelményekről, hogy a biológiai sokféleség az ilyen területeken a lehető legnagyobb mértékben érvényesülhessen. Javasoljuk továbbá annak tisztázását, hogy a fűfélék nem domináns jelenléte és a méhkasok használata a mézelő növényekkel borított parlagon hagyott területeken megengedett, mivel nem befolyásolják a biológiai sokféleség szempontjából gyakorolt hatást. 
            
            
               A javaslat alapján a 45. cikk új (8a) bekezdéssel egészülne ki, amely az ökológiai jelentőségű területek Miscanthus és Silphium perfoliatum borította új típusain használható vegyszerek tekintetében javasol gazdálkodási követelményeket e területek biológiai sokféleségre vonatkozó célkitűzései fényében. 
            
            
               Hatálybalépés és alkalmazás
            
         
         
            
               A 2. cikkben a Bizottság javasolja az e rendelet hatálya alá tartozó változtatások alkalmazási évének elkülönítését. Míg az állandó gyepterületet érintő módosításokat a 2018. évben kell alkalmazni, javasoljuk, hogy az ökológiai jelentőségű területekre vonatkozóan új követelményeket meghatározó módosítások alkalmazását 2019-ig halasszák el, hogy ily módon a nemzeti hatóságok és a mezőgazdasági termelők alkalmazkodhassanak a változásokhoz. 
            
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.7.9.)
            
            
               a 639/2014/EU felhatalmazáson alapuló rendeletnek az 1307/2013/EU európai parlamenti és tanácsi rendelet által meghatározott, az éghajlat és a környezet szempontjából előnyös gyakorlatokra vonatkozó egyes rendelkezései tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről szóló, 2013. december 17-i 1307/2013/EU európai parlamenti és tanácsi rendeletre
                  1
                és különösen annak 45. cikke (6) bekezdésének b) pontjára és 46. cikke (9) bekezdésének a) pontjára,
            
            
               mivel:
            
            
               (1)A 639/2014/EU felhatalmazáson alapuló bizottsági rendelet
                  2
                38–48. cikke az 1307/2013/EU rendeletben az éghajlat és a környezet szempontjából előnyös gyakorlatokra vonatkozóan megállapított rendelkezéseket kiegészítő szabályokat állapít meg. 
            
            
               (2)Az 1307/2013/EU rendelet által létrehozott, az éghajlat és a környezet szempontjából előnyös gyakorlatokra vonatkozó több rendelkezés módosításáról szóló európai parlamenti és tanácsi (EU) 2017/2393 rendelet
                  3
                2017. december 30-jén lépett hatályba. Az éghajlat és a környezet szempontjából előnyös gyakorlatokra vonatkozó módosítások 2018. január 1-jétől alkalmazandók. A piaci szereplők vonatkozó kötelezettségeinek tisztázása és az azok közötti összhang biztosítása érdekében e módosítások szükségessé teszik a 639/2014/EU felhatalmazáson alapuló rendelet egyes rendelkezéseinek kiigazítását. 
            
            
               (3)Amennyiben a tagállamok úgy határoznak, hogy az előző öt évben vagy régebb óta fel nem szántott, fűvel borított földterület az (EU) 2017/2393 rendelettel módosított 1307/2013/EU rendelet 4. cikke (2) bekezdése harmadik albekezdésének a) pontja értelmében állandó gyepterületnek minősül, vagy úgy határoznak, hogy az említett albekezdés b) pontja értelmében az állandó gyepterület területe tartalmazhat más fajokat, például bizonyos cserjéket vagy fákat, vagy úgy határoznak, hogy egyes, legeltetésre alkalmas földterületek az említett albekezdés c) pontja értelmében állandó gyepterületnek minősülnek, szükség esetén kiigazítják referenciaarányukat annak érdekében, hogy figyelembe vegyék az e határozatok alkalmazásával az arányra gyakorolt esetleg jelentős hatásokat. 
            
            
               (4)Az (EU) 2017/2393 rendelettel módosított 1307/2013/EU rendelet 4. cikke (2) bekezdése harmadik albekezdésének a) pontjában foglalt bevezetés alapján a tagállamok határozhatnak úgy, hogy az előző öt évben vagy régebb óta fel nem szántott, fűvel borított földterület állandó gyepterületnek minősül, ám az állandó gyepterület elveszítheti ezt a minősítést nemcsak szántóföldi növényekkel való bevetése, hanem szántás következtében is. A 639/2014/EU felhatalmazáson alapuló rendelet 44. cikkének (1) bekezdését ki kell igazítani, hogy tükrözze ezt az új lehetőséget.  
            
            
               (5)Az (EU) 2017/2393 rendelet 3. cikke (9) bekezdése b) pontjának i. alpontja három új típusú ökológiai jelentőségű területet vezet be, amelyek a jelenlegi listát a Miscanthus és a Silphium perfoliatum borította területekkel, valamint a mézelő növényekkel (virágporban és nektárban gazdag fajok) borított parlagon hagyott területtel bővítik. Az 1307/2013/EU rendelet (45) preambulumbekezdése hangsúlyozza annak fontosságát, hogy az ökológiai jelentőségű területeket következetesen kell kialakítani. Ezért tisztázni kell az újonnan bevezetett ökológiai jelentőségű területek és a már meglévők közötti kapcsolatot.
            
            
               (6)Először is, a „parlagon hagyott, mézelő növényekkel borított terület” alá tartozó területek eddig a „parlagon hagyott földterület” ökológiai jelentőségű területek alá kerültek besorolásra, az utóbbiakra vonatkozó meglévő gazdálkodási követelményeket továbbra is alkalmazni kell. A mezőgazdasági termelés tilalmát, a tagállamok által meghatározandó minimális időtartamot és a növényvédő szerek használatának tilalmát, amelyeket a parlagon hagyott földterület vonatkozásában állapítottak meg, a „parlagon hagyott, mézelő növényekkel borított terület” tekintetében is alkalmazni kell, noha az újfajta ökológiai jelentőségű területeken mézelő növényeket szabad vetni. 
            
            
               (7)Ezen túlmenően az ökológiai jelentőségű terület új típusának bevezetésével esetlegesen felmerülő kétségek eloszlatása és az ökológiai jelentőségű terület biológiai sokféleségre vonatkozó célkitűzése miatt a termelés során szokásosan használt növények jelentette kockázatok kezelése érdekében egyértelművé kell tenni, hogy a termelési tilalomra vonatkozó követelménynek megfelelően az ilyen területek nem tartalmazhatnak olyan területeket, amelyek általában betakarítás céljával kerülnek művelésre.
            
            
               (8)Mivel azonban a (EU) 2017/2393 rendelettel módosított 1307/2013/EU rendelet X. melléklete magasabb súlyozási tényezőt állapít meg a 1307/2013/EU rendelet 46. cikke (2) bekezdése m) pontjában említett, új ökológiai jelentőségű, „parlagon hagyott, mézelő növényekkel borított területre”, mint az említett rendelet 46. cikke (2) bekezdése a) pontjában említett „parlagon hagyott földterületre”, tisztázni kell az ökológiai jelentőségű területek két típusának megkülönböztetését. Különösen annak érdekében, hogy garantálni lehessen a jogbiztonságot a mezőgazdasági termelők számára a virágporban és pollenben gazdag fajok, és az 1307/2013/EU rendelet 46. cikke (2) bekezdése első albekezdésének m) pontja alkalmazásában „mézelő növényeknek” minősülő fajok tekintetében, meg kell állapítani e fajok jegyzékét. Figyelembe véve az agronómiai feltételek és fajok sokféleségét az Unióban, a megfelelő fajok kiválasztását a tagállamokra kell bízni. Az 1143/2014/EK európai parlamenti és tanácsi rendelet
                  4
                szerinti idegenhonos inváziós fajokat azonban nem szabad e területeken használni, mivel azok veszélyeztetik az őshonos biológiai sokféleséget, többek között azáltal, hogy akadályozzák az őshonos növény-beporzó kölcsönhatásokat.
            
            
               (9)Ezen túlmenően az ilyen területek biológiai sokféleséggel kapcsolatos előnyeinek maximalizálása érdekében lehetővé kell tenni a tagállamok számára, hogy határozzanak a lehetséges további vonatkozó gazdálkodási követelményekről, például a fajösszetételről. Végül, tekintettel arra, hogy a fűfélék nem domináns jelenléte és a kaptárak használata nem befolyásolja a mézelő növényekkel borított parlagon hagyott földek biológiai sokféleségre gyakorolt hatását, engedélyezni kell a kaptárok jelenlétét. 
            
            
               (10)Az éghajlat és a környezet szempontjából előnyös gyakorlatok célkitűzéseivel összhangban a biológiai sokféleség védelme és javítása érdekében meg kell állapítani a Miscanthus és a Silphium perfoliatum borította, újonnan létrehozott ökológiai jelentőségű területeken a vegyszerek használatával kapcsolatban alkalmazandó gazdálkodási követelményeket. Különösen a biológiai sokféleségre gyakorolt viszonylag káros hatásuk miatt meg kell tiltani a növényvédő szerek ezeken a területeken való használatát, ugyanakkor az első évben lehetővé téve alkalmazásukat a területek kialakítása érdekében. A 639/2014/EU felhatalmazáson alapuló rendeletet ezért ennek megfelelően módosítani kell.
            
            
               (11)Ezt a rendeletet 2018. január 1-jétől kell alkalmazni az adott naptári évre vonatkozó támogatási kérelmekre. Tekintettel azonban a nemzeti hatóságok és a mezőgazdasági termelők számára az ökológiai jelentőségű területekre vonatkozóan e rendelet által megállapított követelményekhez való alkalmazkodáshoz szükséges időre, a megfelelő módosításokat csak a 2019. január 1-jétől kezdődő naptári évekre vonatkozó támogatási kérelmekre kell alkalmazni,  
            
         
         
            
               ELFOGADTA EZT A RENDELETET:
            
            
               1. cikk
            
            
               A 639/2014/EU felhatalmazáson alapuló rendelet módosítása
            
            
               A 639/2014/EU felhatalmazáson alapuló rendelet a következőképpen módosul:
            
            
               1.A 43. cikk (3) bekezdése helyébe a következő szöveg lép:
            
            
               „(3) A tagállamok kiigazítják a referenciaarányt, ha úgy ítélik meg, hogy jelentős hatás éri az arány alakulását, különösen az ökológiai termelésre használt területek változása vagy a mezőgazdasági kistermelői támogatási rendszerben részt vevők sokaságában bekövetkező változás miatt, vagy ha egy tagállam az 1307/2013/EU rendelet 4. cikke (2) bekezdése harmadik albekezdésének a), b) vagy c) pontjával összhangban lévő határozatot hoz. Ilyen helyzetekben a tagállamok haladéktalanul tájékoztatják a Bizottságot a kiigazításról és az annak alapjául szolgáló indokokról.”;
            
            
               2.A 44. cikk (1) bekezdése helyébe a következő szöveg lép:
            
            
               „(1) A tagállamok megállapíthatnak a mezőgazdasági termelők számára olyan egyedi kötelezettséget, amelynek értelmében előzetes egyedi engedély nélkül nem alakíthatnak át és az 1307/2013/EU rendelet 4. cikke (2) bekezdése harmadik albekezdésének a) pontja alkalmazása esetén nem szánthatnak fel állandó gyepterületeket. A mezőgazdasági termelőket haladéktalanul, de legkésőbb azon év november 15-e előtt tájékoztatni kell erről a kötelezettségről, amelyben az érintett tagállam így rendelkezik. A szóban forgó kötelezettség csak azon mezőgazdasági termelők esetében alkalmazandó, akikre vonatkoznak az 1307/2013/EU rendelet III. címének 3. fejezete szerinti, az 1307/2013/EU rendelet 45. cikke (1) bekezdésének hatálya alá nem tartozó állandó gyepterületekkel kapcsolatos kötelezettségek.
            
            
               Az engedély megadása objektív és megkülönböztetéstől mentes kritériumok, ezen belül környezetvédelmi kritériumok alapján történhet. Amennyiben az első albekezdésben említett engedély feltétele, hogy megegyező hektárszámú másik területet kell állandó gyepterületként létrehozni, vagy – amennyiben a tagállam az 1307/2013/EU rendelet 4. cikk (2) bekezdése harmadik albekezdésének a) pontját alkalmazza –, hogy az adott vagy egy másik terület állandó gyepterületté alakul, az 1307/2013/EU rendelet 4. cikke (1) bekezdésének h) pontjától eltérve úgy kell tekinteni, hogy a szóban fogó terület az átalakítást – ideértve a szántást – követő első naptól kezdve állandó gyepterület. Ezeket a területeket az átalakítás – ideértve a szántást – időpontjától kezdődően legalább öt egymást követő éven keresztül gyep vagy más egynyári takarmánynövény termesztésére kell használni. Ha azonban a mezőgazdasági termelők olyan területeket alakítanak át állandó gyepterületté, amelyeket már használtak gyep és egyéb egynyári takarmánynövények termesztésére, a tagállamok határozhatnak úgy, hogy ezeket a területeket az öt egymást követő év eléréséhez szükséges további években kell gyep vagy egyéb egynyári takarmánynövény termesztésére használni.”;
            
            
               3.A 45. cikk a következőképpen módosul:
            
            
               a)a (2) bekezdés helyébe a következő szöveg lép:
            
            
               „(2) A parlagon hagyott földterületeken és a mézelő növényekkel (virágporban és nektárban gazdag fajok) borított parlagon hagyott területeken tilos a mezőgazdasági termelés. A tagállamok megállapítják azt az időszakot, amelynek során a földterületeket egy adott naptári évben parlagon kell hagyni. Ez az időszak nem lehet rövidebb hat hónapnál. A mézelő növényekkel borított parlagon hagyott területek tekintetében a tagállamok összeállítják a használandó, virágporban és nektárban gazdag fajok jegyzékét. Az 1143/2014/EU európai parlamenti és tanácsi rendelet(*) 3. cikkének (2) bekezdése szerinti idegenhonos inváziós fajok nem szerepelhetnek e jegyzéken. Az ilyen területek nem tartalmazhatnak olyan területeket, amelyeket rendszerint betakarítás céljából vetnek be. A tagállamok további követelményeket is megállapíthatnak. Ilyen területeken lehetnek lágyszárú növények, feltéve, hogy a mézelő növények továbbra is túlsúlyban vannak. A (10a) bekezdésben meghatározott, termelési tilalomra vonatkozó követelmény sérelme nélkül a mézelő növényekkel (virágporban és nektárban gazdag fajok) borított parlagon hagyott területekre szabad kaptárakat helyezni. 
            
            
               Az 1307/2013/EU rendelet 4. cikke (1) bekezdésének h) pontjától eltérve az ökológiai jelentőségű terület követelményének teljesítéséhez öt évnél hosszabb ideig parlagon hagyott földterület és mézelő növényekkel borított parlagon hagyott terület továbbra is szántóterület.
            
            
               (*)
                     Az Európai Parlament és a Tanács 1143/2014/EU rendelete (2014. október 22.) az idegenhonos inváziós fajok betelepítésének vagy behurcolásának és terjedésének megelőzéséről és kezeléséről (HL L 317., 2014.11.4., 35. o.).”;
            
            
               b)a szöveg a következő (8a) bekezdéssel egészül ki:
            
            
               „(8a) A Miscanthus és a Silphium perfoliatum borította területeken a tagállamok megtiltják a növényvédő szerek használatát, kivéve azt az első évet, amelyben a mezőgazdasági termelő a két fajt megtelepíti. A tagállamok – az ökológiai jelentőségű területek célját, különösen a biológiai sokféleség megóvását és fokozását szem előtt tartva – megtiltják vagy meghatározzák továbbá az ásványi műtrágya e területeken való használatára vonatkozó előírásokat.”
            
            
               2. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ezt a rendeletet a 2018. január 1-jén és azután kezdődő naptári évekre vonatkozó támogatási kérelmekre kell alkalmazni.
            
         
         
            
               Az 1. cikk 3. pontját a 2019. január 1-jén és azután kezdődő naptári évekhez kapcsolódó támogatási kérelmek vonatkozásában kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.7.9.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 347., 2013.12.20., 608. o.
               
               
                  
                     (2)
                  
                        A Bizottság 639/2014/EU felhatalmazáson alapuló rendelete (2014. március 11.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).
               
               
                  
                     (3)
                  
                        Az Európai Parlament és a Tanács (EU) 2017/2393 rendelete (2017. december 13.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU, a közös agrárpolitika finanszírozásáról, irányításáról és monitoringjáról szóló 1306/2013/EU, a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU, a mezőgazdasági termékpiacok közös szervezésének létrehozásáról szóló 1308/2013/EU és az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról szóló 652/2014/EU rendelet módosításáról (HL L 350., 2017.12.29., 15. o.).
               
               
                  
                     (4)
                  
                        Az Európai Parlament és a Tanács 1143/2014/EU rendelete (2014. október 22.) az idegenhonos inváziós fajok betelepítésének vagy behurcolásának és terjedésének megelőzéséről és kezeléséről (HL L 317., 2014.11.4., 35. o.).